סקוט בסנט

סקוט קנת' הומר בסנט (באנגלית: Scott Kenneth Homer Bessent; נולד ב-21 באוגוסט 1962) הוא משקיע ומנהל קרן גידור אמריקאי, המכהן כמזכיר האוצר של ארצות הברית ה-79 בממשלו השני של הנשיא דונלד טראמפ, מאז ינואר 2025. הוא המייסד של חברת ההשקעות קבוצת קי סקוור.

בסנט שימש כמגייס תרומות ותורם מרכזי עבור דונלד טראמפ. הוא היה יועץ כלכלי לקמפיין של טראמפ לנשיאות ב-2024. בנובמבר 2024, הנשיא הנבחר טראמפ הכריז כי ימנה את בסנט למזכיר האוצר בממשלו השני. עם אישור הסנאט של ארצות הברית את מינויו, הפך להומוסקסואל הבכיר ביותר בממשל בהיסטוריה של ארצות הברית, והשני שמונה לתפקיד בקבינט האמריקאי לאחר פיט בוטיג'ג'.

 ביוגרפיה 
סקוט נולד בדרום קרוליינה, לברברה (מקלאוד) ולהומר גסטון בסנט ג'וניור, סוכן נדל"ן.

בסנט קיבל תואר ראשון במדעי המדינה מאוניברסיטת ייל בשנת 1984. בזמן לימודיו בקולג', הוא היה עורך ב-The Yale Daily News  ונשיא חברת Wolf's Head .

 קריירה 
בסנט למד אצל ג'ים רוג'רס. לאחר סיום הלימודים, הוא עבד ב-Brown Brothers Harriman & Co. (BBH) . וחברות נוספות. הוא הצטרף ל-Soros Fund Management  ב-1991, היה שותף לפעילות החברה לאורך שנות ה-90, ובסופו של דבר הפך לראש שלוחת החברה בלונדון. ב-1992, ההימור שלו על קריסת רביעי השחור  של הלירה שטרלינג הבריטי גרף למעלה ממיליארד דולר עבור החברה. ההימור שלו מול הין היפני ב-2013 הביא רווח נוסף לחברה.

לאחר שהתפטר מ-Soros Fund Management בשנת 2000, הקים קרן גידור של מיליארד דולר. הקרן נסגרה ב-2005. הוא אמר שהוא למד שאסור לו לשנות את הסגנון שלו או את המבנה של החברה בגלל העדפות המשקיעים. הוא גם היה יועץ השקעות בכיר בקרן Protégé Partners. הוא חזר ל-Soros Fund Management וכיהן כמנהל השקעות ראשי מ-2011 עד 2015. הוא עזב ב-2015 והקים חברה חדשה, קבוצת קי סקוור.

 קבוצת קי סקוור 
ממוזער|מזכיר האוצר בסנט, מזכיר המדינה מרקו רוביו והנשיא דונלד טראמפ בחדר הסגלגל, אפריל 2025
בסנט הקים את קבוצת קי סקוור ב-2015 עם מייקל גרמינו. הקבוצה משתמשת בניתוח גאופוליטי וכלכלי כדי לבצע השקעות מאקרו. קי סקוור קיבלה השקעה של 2 מיליארד דולר מג'ורג' סורוס. בסוף 2017 עמד שווי הנכסים של קי סקוור על 5.1 מיליארד דולר. בלומברג דיווח במאי 2018 כי קי סקוור השיגה ביצועים טובים יותר מהמתחרים והמשיכה לייצר עניין משמעותי של משקיעים.

 פוליטיקה 
בשנת 2000, בסנט אירח גיוס כספים עבור אל גור בביתו בניו יורק. הוא גם תרם לברק אובמה והילרי קלינטון. ב-2016 תרם מיליון דולר לוועדת ההשבעה של דונלד טראמפ לנשיאות ארצות הברית ב-2017.

בפברואר 2024, הוא אירח כנס גיוס כספים בגרינוויל שבו גייס כמעט 7 מיליון דולר לקמפיין של דונלד טראמפ לנשיאות. באפריל 2024, אירח כנס גיוס כספים בפאלם ביץ' שגייס 50 מיליון דולר עבור קמפיין טראמפ. ביולי 2024 דיווח בלומברג ביזנסוויק שבסנט משמש כיועץ כלכלי מרכזי לטראמפ. הוא הציע תוכנית כלכלית של שלוש נקודות לטראמפ על פי המדיניות הכלכלית של ראש ממשלת יפן שינזו אבה. הוא שיבח את הצעתו של טראמפ ליישם מכסי יבוא רחבים. לגבי התחייבותו של טראמפ להטיל מכסים גורפים של 20% על כל היבוא, בסנט טען כי אלו "היו עמדות מקסימליסטיות שככל הנראה ירדו בשיחות עם שותפי סחר".

ב-22 בנובמבר 2024, הנשיא הנבחר דונלד טראמפ הודיע על כוונתו למנות את בסנט לשמש כמזכיר האוצר של ארצות הברית בקבינט הממשל השני שלו.

ב-28 בינואר 2025 אישר הסנאט האמריקאי את מינויו של בסנט לתפקיד מזכיר האוצר של ארצות הברית ברוב של 68 מול 29.

 חיים אישיים 
בסנט מתגורר בצ'ארלסטון, קרוליינה הדרומית, עם בן זוגו, שהיה תובע בעיר ניו יורק, ג'ון פרימן. לזוג שני ילדים.

 קישורים חיצוניים 



 הערות שוליים 

קטגוריה:מנכ"לים אמריקאים
קטגוריה:בוגרי אוניברסיטת ייל
קטגוריה:חברי הקבינט של ארצות הברית בממשל דונלד טראמפ השני
קטגוריה:פוליטיקאים להט"בים אמריקאים
קטגוריה:מזכירי האוצר של ארצות הברית
קטגוריה:אמריקאים שנולדו ב-1962